
Parlamentul  României

Camera  Deputaţilor

Comisia pentru industrii si servicii
Bucureşti, 10.09.2014                        Nr.4c-3/258/2014



AVIZ


asupra proiectul de lege privind ratificarea Convenţiei Minamata cu privire la mercur, deschisă spre semnare şi semnată de România la Kumamoto, la 10 octombrie 2013


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, pentru aviz care va fi transmis Comisiei pentru mediu şi echilibru ecologic şi Comisiei pentru sănătate şi familie, cu proiectul de lege privind ratificarea Convenţiei Minamata cu privire la mercur, deschisă spre semnare şi semnată de România la Kumamoto, la 10 octombrie 2013, transmis cu adresa nr.P.L.x358 din 2 septembrie 2014, înregistrată sub nr.4c-3/258 din 3 septembrie 2014.

Proiectul de lege are ca scop protecţia sănătăţii umane şi a mediului de emisiile antropice, şi de emisiile de compuşi de mercur şi de mercur metalic, ţinând cont că mercurul este un poluant persistent, toxic, care se bioacumulează şi are o viaţă lungă în mediu. Convenţia se adresează întregului ciclu de viaţă al mercurului, de la mineritul primar la eliminarea deşeurilor care conţin mercur. Prin ratificarea acestei convenţii se crează cadrul legal pentru adoptarea de programe şi planuri de acţiune naţionale, implementarea treptată a controlului emisiilor şi aplicarea standardelor cu obţinerea limitelor convenite, inlocuirea produselor, instalaţiilor şi proceselor industriale care cauzează o poluare semnificativă cu promovarea celei mai bune tehnici disponibile, etc.  


Consiliul Legislativ a avizat favorabil proiectul de lege cu avizul nr.831/16.07.2014, cu observaţii şi propuneri care nu au fost însuşite în totalitate de iniţiator.

Membrii comisiei au dezbătut proiectul de lege în şedinţa din 9.09.2014. 

În urma dezbaterilor, membrii comisiei au hotărât în unanimitate, să avizeze favorabil proiectul de lege privind ratificarea Convenţiei Minamata cu privire la mercur, deschisă spre semnare şi semnată de România la Kumamoto, la 10 octombrie 2013, în forma adoptată de iniţiator.
Prin obiectul şi conţinutul său, proiectul de lege face parte din categoria legilor ordinare.

Potrivit art.75 alin. (1) din Constituţia României, republicată, Camera Deputaţilor este prima Cameră sesizată.

